

  **REPUBLIKA HRVATSKA**

 **BRODSKO – POSAVSKA ŽUPANIJA**

 **OPĆINA DONJI ANDRIJEVCI**

 **Općinsko vijeće**

KLASA: 363-01/20-01/

URBROJ:2178/04-03-20-1

Donji Andrijevci, \_\_.2.2020.

Na temelju članka 14. Zakona o koncesijama (»Narodne novine« broj 69/17), članka 29. Statuta Općine Donji Andrijevci (»Službeni vjesnik Brodsko – posavske županije, broj broj 10/09, 2/11, 3/13, 14/14, 7/18 i 4/19), i članka 2. Odluke o određivanju komunalne djelatnosti koja se na području Općine Donji Andrijevci obavlja na temelju ugovora o koncesiji (»Službeni vjesnik Brodsko – posavske županije“ broj 21/19), Općinsko vijeće Općine Donji Andrijevci kao davatelj koncesije u provedbi postupka davanja koncesije kojom se stječe pravo obavljanja komunalne djelatnosti dimnjačarskih poslova na području Općine Donji Andrijevci, na 20. sjednici održanoj dana \_\_.2.2019. godine, donosi

**ANALIZU DAVANJA KONCESIJE**

**ZA OBAVLJANJE DIMNJAČARSKIH POSLOVA**

**NA PODRUČJU OPĆINE DONJI ANDRIJEVCI**

1. **UVOD**

Općina Donji Andrijevci smještena je u istočnom ravničarskom dijelu Brodsko – posavske županije. Općina ima površinu od 57 km2 a prostire se od njene sjeverne granice s Osječko – baranjskom županijom do njene južne granice koju tvori rijeka Sava. Od rijeke Save odvaja ju uski pojas općine Oprisavci.

U okviru županije općina graniči na zapadu s općinom Garčin, na jugu s općinom Oprisavci, a na istoku s općinama Vrpolje i Velika Kopanica.

Općina Donji Andrijevci je jedinica lokalne samouprave na području utvrđenom Zakonom o područjima županija, gradova i općina u Republici Hrvatskoj a obuhvaća područja naselja:

* Donji Andrijevci,
* Staro Topolje,
* Novo Topolje i
* Sredanci.

Prema popisu stanovništva 2011. godine općina je imala 3.709 stanovnika, te 1.200 kućanstava. S obzirom na trend iseljavanja koji traje nekoliko zadnjih godina u cijeloj Slavoniji, za pretpostaviti je da broj stanovnika (i kućanstava u kojima se živi) u međuvremenu pao za cca 15%.

Komunalna usluge obavljanja dimnjačarske djelatnosti na području Općine nije organizirana, te je namjera Općine, sukladno važećih zakonskim propisima, sklopiti ugovor o koncesiji za obavljanje dimnjačarske djelatnosti.

U kontekstu pravnih propisa kojima se uređuje navedena materija isti se odnose na slijedeće:

Zakon o zaštiti od požara (»Narodne novine«, broj 92/10), članak 38. propisuje da vlasnici, odnosno korisnici građevina, građevinskih dijelova i drugih nekretnina te prostora, odnosno upravitelji zgrada dužni su sukladno propisima, tehničkim normativima, normama i uputama proizvođača održavati u ispravnom stanju postrojenja, uređaje i instalacije električne, plinske, ventilacijske i druge namjene, dimnjake i ložišta, kao i druge uređaje i instalacije, koji mogu prouzročiti nastajanje i širenje požara te održavanju moraju posjedovati dokumentaciju.

Zakon o komunalnom gospodarstvu (»Narodne novine«, broj 68/18 i 110/18), u članku 24. kao jednu od uslužnih komunalnih djelatnosti iz nadležnosti jedinica lokalne samouprave, navodi i obavljanje dimnjačarskih poslova. Pod uslužnom djelatnošću obavljanja dimnjačarskih poslova podrazumijeva se čišćenje i kontrola dimnjaka, dimovoda i uređaja za loženje u građevinama.

Člankom 44. istog Zakona utvrđeno je da se koncesijom može steći obavljanje komunalne djelatnosti obavljanja dimnjačarskih poslova, o čemu odlučuje predstavničko tijelo jedinice lokalne samouprave.

Zakon o koncesijama (»Narodne novine« broj 69/17), u članku 8. utvrđuje da se koncesija može dati u različitim područjima i za različite djelatnosti, a između ostalog i za „komunalne djelatnosti“. U svrhu pripreme postupka davanja koncesije Općinsko vijeće sukladno člancima 14. i 16. Zakona o koncesijama mora osnovati Stručno povjerenstvo za davanje koncesije koje, između ostaloga, mora donijeti Analizu davanja koncesije te napraviti procjenu vrijednosti koncesije. Analiza davanja koncesije se izrađuje umjesto studije opravdanosti davanja koncesije u slučaju koncesije za usluge i koncesije za gospodarsko korištenje općeg ili drugog dobra procijenjene vrijednosti manje od 15.000.000,00 kuna, bez poreza na dodanu vrijednost što je dakle primjenjivo na slučaj ove koncesije. Analiza davanja koncesije mora na odgovarajući način obuhvatiti osnovne elemente studije opravdanosti davanja koncesije kako bi se postupak davanja koncesije mogao provesti u skladu s načelima i pravilima postupka davanja koncesije uređenih ovim Zakonom.

Studija opravdanosti davanja koncesije ili analiza davanja koncesije mora uvijek sadržavati određenje vrste i predmeta koncesije, procijenjenu vrijednost koncesije, predložene minimalne uvjete sposobnosti gospodarskog subjekta, rok na koji se daje koncesija, obrazloženje ima li koncesija značajke javno-privatnog partnerstva, a prema potrebi i sve ostale podatke nužne za izradu dokumentacije za nadmetanje.

Nadalje, temeljem svih prethodno navedenih akata, Općinsko vijeće Donji Andrijevci je na svojoj 18. sjednici od 11.10. 2019. godine, donijelo Odluku o određivanju komunalne djelatnosti koja se na području Općine Donji Andrijevci obavlja na temelju ugovora o koncesiji („Službeni vjesnik Brodsko – posavske županije“ br. 21/19). Člankom 2. navedene odluke utvrđena je komunalna djelatnost koja se obavlja na temelju ugovora o koncesiji – obavljanje dimnjačarskih poslova. Na istoj sjednici Općinsko vijeće Općine Donji Andrijevci također je donijelo Odluku o obavljanju dimnjačarskih poslova na području Općine Donji Andrijevci („Službeni vjesnik Brodsko-posavske županije“ broj 21/19), kojom se propisuju tehnički uvjeti za obavljanje dimnjačarskih poslova.

Sukladno navedenom, Općina Donji Andrijevci je pokrenula postupak davanja koncesije za obavljanje dimnjačarske djelatnosti na području Općine u koju svrhu je izrađena ova Analiza davanja koncesije.

1. **OPERATIVNI SAŽETAK**
	1. **OPIS PREDMETA KONCESIJE**

Predmet koncesije su usluge - komunalna djelatnost obavljanja dimnjačarskih poslova.

* 1. **LOKACIJA**

Koncesijsko područje je Općina Donji Andrijevci s naseljima Donji Andrijevci, Staro Topolje, Novo Topolje i Sredanci.

Područje Općine Donji Andrijevci je jedno nedjeljivo dimnjačarsko područje.

**2.3. ROK NA KOJI SE DAJE KONCESIJA**

Koncesija za obavljanje dimnjačarskih poslova daje se na rok od 10 godina.

Rok na koji je koncesija dana počine teći od dana zaključivanja ugovora o koncesiji, odnosno od dana stupanja na snagu ugovora, ako se taj dan razlikuje od dana zaključivanja ugovora.

**2.4. POPIS I OBRAZLOŽENJE PROPISA**

Postupak davanja koncesije se provodi na temelju Zakona o koncesijama (»Narodne novine«, broj 69/17), Zakona o komunalnom gospodarstvu (»Narodne novine«, broj 68/18 i 110/18), Zakona o zaštiti od požara (''Narodne novine'' br. 92/10.), Tehničkog propisa za dimnjake u građevinama (''Narodne novine'' br. 3/07.), Odluke o obavljanju dimnjačarskih poslova na području Općine Donji Andrijevci („Službeni vjesnik Brodsko-posavske županije“ broj 21/19) i Odluke o određivanju komunalne djelatnosti koja se na području Općine Donji Andrijevci obavlja na temelju ugovora o koncesiji („Službeni vjesnik Brodsko-posavske županije“ broj 21/19).

**2.5. PREGLED OSNOVNIH ZAKLJUČAKA ANALIZE**

Ovom Analizom utvrđuje se opravdanost davanja koncesije za obavljanje dimnjačarskih usluga na području Općine Donji Andrijevci, s ciljem pružanja usluga od javnog interesa za fizičke i pravne osobe u svrhu zaštite života ljudi i imovine od požara.

**PROCJENA VRIJEDNOSTI KONCESIJE**: 350.000, 00 kuna

**ROK DAVANJA KONCESIJE**: Koncesija se daje na rok od 10 godina.

* 1. **IZVORI INFORMACIJA I PODATAKA**
* Zakon o koncesijama,
* Zakon o komunalnom gospodarstvu,
* podaci Državnog zavoda za statistiku,
* akti koje je donijela Općina Donji Andrijevci, kao i drugi podaci dostupni na internetskoj stranici Općine: <https://donjiandrijevci.hr/>

**2.7. AUTOR ANALIZE**

Mario Turković, dipl. iur. u suradnji s timom tvrtke Energo Vizija d.o.o. i članovima Stručnog povjerenstva Općine Donji Andrijevci za davanje koncesije za obavljanje dimnjačarskih poslova (Odluka o imenovanju Stručnog povjerenstva za davanje koncesije, KLASA:363-01/19-01/93, URBROJ: od 9.12.2019.).

1. **OPĆI DIO**
	1. **VRSTA I PREDMET KONCESIJE**

Koncesija za javne usluge - za komunalnu djelatnost obavljanja dimnjačarskih poslova.

Sukladno čl. 3. Zakona o koncesijama, ugovor o koncesiji za usluge jest upravni ugovor, u pisanom obliku, kojim se ostvaruje financijski interes, a posredstvom kojeg davatelj koncesija ili više njih povjerava pružanje i upravljanje uslugama koje nisu izvođenje radova jednom gospodarskom subjektu ili više njih čija se naknada sastoji isključivo od prava na iskorištavanje usluga koje su predmet ugovora ili od tog prava i plaćanja.

Davanje koncesije za usluge uključuje i prijenos na koncesionara operativnog rizika u iskorištavanju tih usluga, koji obuhvaća rizik potražnje ili rizik ponude ili oboje. Prijenos dijela operativnog rizika podrazumijeva stvarno izlaganje promjenama na tržištu, tako da bilo kakav potencijalni procijenjeni gubitak koji je pretrpio koncesionar nije simboličan i zanemariv.

Operativnim rizikom smatra se rizik izloženosti koncesionara tržišnim uvjetima na način da koncesionaru od strane davatelja koncesije nije zajamčeno da će, u normalnim uvjetima rada, posredno ili neposredno, ostvariti povrat uloženih sredstava ili troškova nastalih u izvođenju radova ili pružanju usluga koje su predmet koncesije.

Obavljanje dimnjačarske djelatnosti obuhvaća:

* čišćenje i kontrolu dimovodnih objekata i uređaja za loženje u svrhu održavanja njihove funkcionalne sposobnosti, a radi sprječavanja opasnosti od požara, eksplozija, trovanja i zagađivanja zraka te uštede energenata (potpunog sagorijevanja),
* sprječavanje štetnih posljedica koje bi nastupile zbog neispravnosti dimovodnih objekata i neodržavanja (mehaničkog čišćenja prema uputama proizvođača) uređaja za loženje,
* kontrolu i održavanje otvora za dovod zraka za izgaranje i ventilacije u prostorijama gdje su postavljena trošila,
* kontrolu i čišćenje ventilacija u višestambenim objektima i poslovnim prostorima,
* mjerenje emisije dimnih plinova (analiza dimnih plinova),
* mjerenje volumnog udjela CO u prostoru, te
* kontrolu i čišćenje ventilacija u višestambenim objektima (uključujući i sistemske ventilacije kao sabirno sekundarni sistemi), poslovnim prostorima i proizvodnim pogonima.

U svrhu obavljanja djelatnosti koja je predmet ove koncesije, davatelj koncesije provodi nadzor nad obavljanjem navedenih poslova.

**3.2. MOGUĆNOST DAVANJA POTKONCESIJE**

Za vrijeme trajanja ugovora o koncesiji koncesionar ne može s trećim osobama sklopiti ugovor o potkoncesiji o obavljanju sporednih djelatnosti koncesije sukladno odredbi
članka 68. Zakona o koncesijama, s obzirom da se u konkretnom slučaju ne predviđa pružanje pojedinih usluga iz ugovora o koncesiji u manjem opsegu, niti je predviđeno obavljanje sporednih djelatnosti.

**3.3. HODOGRAM PROVEDBE POSTUPKA DAVANJA KONCESIJE I IZVRŠENJA UGOVORA O KONCESIJI**

Kako je u konkretnom slučaju riječ o koncesiji za javne usluge, čija je procijenjena vrijednost manja od vrijednosnog praga, koji trenutno iznosi kunsku protuvrijednost € 5.548.000,00 postupak davanja koncesije se provodi sukladno odredbama Glave III. Zakona o koncesijama.

Hodogram aktivnosti, nakon usvajanja Analize opravdanosti koncesije je sljedeći:

* postupak davanja koncesije počinje na dan slanja obavijesti o namjeri davanja koncesije,
* rok za dostavu ponude iznosi najmanje 30 dana od dana objave obavijesti o namjeri davanja koncesije u Elektroničkom oglasniku javne nabave Republike Hrvatske,
* javno otvaranje ponuda će se provesti na dan koji će se utvrditi u obavijesti o namjeri davanja koncesije,
* nakon otvaranja ponuda provest će se pregled i ocjena ponuda, te rangiranje ponuda,
* na prijedlog Stručnog povjerenstva za koncesije, Općinsko vijeće Općine Donji Andrijevci donosi odluku o davanju koncesije ili odluku o poništenju postupka davanja koncesije, u roku od minimalno 30 dana od dana javnog otvaranja ponuda (dokumentacijom za nadmetanje se može odrediti i drugi rok),
* rok mirovanja je 15 dana od dana dostave odluke svim ponuditeljima,
* rok za žalbu je 10 dana od primitka odluke o odabiru najpovoljnijeg ponuditelja ili poništenju nadmetanja
* sklapanje ugovora ponudit će se najpovoljnijem ponuditelju najkasnije u roku od deset dana od isteka razdoblja mirovanja (ukoliko nije podnesena žalba), odnosno deset dana od dana kada je odluka o davanju koncesije postala izvršna (ukoliko je podnesena žalba).
1. **TEHNIČKA ANALIZA**
	1. **OPIS DJELATNOSTI KOJE SE DAJE U KONCESIJU**

Odluka o obavljanju dimnjačarskih poslova na području Općine Donji Andrijevci donesena je na sjednici Općinskog vijeća 11.10.2019. godine te je objavljena u „Službenom vjesniku Brodsko-posavske županije“ broj 21/19. Navedenom odlukom uređuju se predmet obavljanja dimnjačarskih poslova, uvjeti, postupak i način davanja koncesije te druga pitanja u vezi s obavljanjem komunalne djelatnosti dimnjačarskih poslova na području Općine Donji Andrijevci.

Pod obavljanjem dimnjačarskih poslova podrazumijeva se:

* čišćenje i kontrola dimovodnih objekata i uređaja za loženje u svrhu održavanja njihove funkcionalne sposobnosti, a radi sprječavanja opasnosti od požara, eksplozija, trovanja i zagađivanja zraka te uštede energenata (potpunog sagorijevanja),
* sprječavanje štetnih posljedica koje bi nastupile zbog neispravnosti dimovodnih objekata i neodržavanja (mehaničkog čišćenja prema uputama proizvođača) uređaja za loženje,
* kontrola i održavanje otvora za dovod zraka za izgaranje i ventilacije u prostorijama gdje su postavljena trošila,
* kontrola i čišćenje ventilacija u višestambenim objektima i poslovnim prostorima,
* mjerenje emisije dimnih plinova (analiza dimnih plinova),
* mjerenje volumnog udjela CO u prostoru, te
* kontrola i čišćenje ventilacija u višestambenim objektima (uključujući i sistemske ventilacije kao sabirno sekundarni sistemi), poslovnim prostorima i proizvodnim pogonima.

Ovlašteni dimnjačar u obavljanju komunalne djelatnosti dimnjačarskih poslova:

1. izrađuje i vodi registar dimovodnih objekata i uređaja za loženje (informacijski sustav),
2. redovito kontrolira sve dimovodne objekte i uređaje za loženje bez obzira na način korištenja, materijal i izvedbu te energent i namjenu uređaja za loženje priključenog na isti (zbog sprječavanja opasnosti od požara i trovanja ugljičnim monoksidom),
3. redovito kontrolira povrat dimnih plinova kod uređaja za loženje bez obzira na energent,
4. redovito čisti uređaje za loženje (kotlove, kamine, peći, štednjake, peći za spaljivanje osim glinene kaljeve peći),
5. redovito kontrolira i po potrebi čisti ventilacije u višestambenim objektima i poslovnim prostorima,
6. redovito mjeri i ispituje emisiju plinova uređaja za loženje,
7. redovito kontrolira uređaje za loženje - kotlovska postrojenja,
8. izdaje dimnjačarski stručni nalaz (kontrolni list),
9. izdaje odgovarajući račun za izvršenu uslugu i
10. po pozivu sudionika građenja nadzire radove na dimovodnom objektu.
11. **FINANCIJSKA I EKONOMSKA ANALIZA**
	1. **ANALIZA TROŠKOVA I KORISTI KONCESIJE U ODNOSU NA PRORAČUN DAVATELJA KONCESIJE**

Neposredni financijski učinak davanja koncesije je prihod od koncesijske naknade.

Naknada za koncesiju ima značaj javnog davanja i plaća se u novcu, a može biti ugovorena kao stalan jednak iznos i/ili kao varijabilni iznos, ovisno o posebnostima predmeta koncesije, načelima utvrđenima studijom opravdanosti davanja koncesije, odnosno analizom davanja koncesije te posebnim zakonom.

U ovom slučaju, određuje se plaćanje koncesijske naknade u stalnom (fiksnom) iznosu.

Visina i način plaćanja naknade za koncesiju određuje se ovisno o predmetu koncesije, procijenjenoj vrijednosti koncesije, roku trajanja koncesije, rizicima i troškovima koje koncesionar preuzima i očekivanoj dobiti, opsegu koncesije, opremljenosti i vrijednosti imovine, odnosno opremljenosti i površini općeg, javnog ili drugog dobra od interesa za Republiku Hrvatsku koja se daje u koncesiju.

Naknada za koncesiju uplaćuje se u korist proračuna jedinice lokalne samouprave – davatelja koncesije na način propisan propisom kojim se uređuju koncesije.

Naknada za koncesiju koristi se za financiranje građenja i/ili održavanja komunalne infrastrukture čijim se korištenjem obavlja komunalna djelatnost za koju je koncesija dodijeljena.

S obzirom na procijenjenu vrijednost koncesije, stalni iznos početne koncesijske naknade utvrđuje se na iznos od 3.000,00 kn godišnje, te je riječ o prihodu koji ulazi u proračun Općine Donji Andrijevci, a koristi se za građenje objekata komunalne infrastrukture i nabavu opreme.

Posredni financijski učinci davanja koncesije su iznosi koje će koncesionar uplatiti u državni proračun kroz:

* porez na dobit,
* porez na dohodak i doprinose vezane uz plaće i
* porez na dodanu vrijednost.

Trošak Općine predstavlja trošak usluge pripreme sve potrebne pripremne dokumentacije i provođenja postupka davanja koncesije, te trošak za objavu Obavijesti o namjeri davanja koncesije i Odluke o davanju koncesije u Elektroničkom oglasniku javne nabave RH.

1. **PRAVNA ANALIZA**
	1. **POPIS I OBRAZOŽENJE PRIMJENE PROPISA KOJI SE PRIMJENJUJU NA DAVANJE KONCESIJE**

Obaveza obavljanja dimnjačarske djelatnosti, odnosno dimnjačarskih poslova proizlazi iz Zakona o zaštiti požara (''Narodne novine'' br. 92/10.) kojim se u članku 38. određuje obveza vlasnika, odnosno korisnika građevina, građevinskih dijelova i drugih nekretnina te prostora, odnosno upravitelja zgrada koji su sukladno propisima, tehničkim normativima, normama i uputama proizvođača dužni održavati u ispravnom stanju postrojenja, uređaje i instalacije električne, plinske, ventilacijske i druge namjene, dimnjake i ložišta, kao i druge uređaje i instalacije, koji mogu prouzročiti nastajanje i širenje požara te o održavanju moraju posjedovati dokumentaciju.

Pružanje usluge obavljanja dimnjačarske djelatnosti regulirano je Zakonom o komunalnom gospodarstvu (''Narodne novine'' broj 68/18 i 110/18).

Sukladno članku 24. navedenog Zakona, među uslužne komunalne djelatnosti navodi se i obavljanje dimnjačarskih poslova. Člankom 25. istog Zakona pod dimnjačarskim poslovima podrazumijeva se čišćenje i kontrola dimnjaka, dimovoda i uređaja za loženje u građevinama. Člankom 44. Zakona navodi se da se koncesijom može steći pravo obavljanja komunalnih djelatnosti i pravo korištenja komunalne infrastrukture radi obavljanja komunalnih djelatnosti, između ostalog, i za obavljanje dimnjačarskih poslova. Također se navodi da predstavničko tijelo jedinice lokalne samouprave u skladu Zakonom odlukom određuje komunalne djelatnosti koje se obavljaju na temelju koncesije.

Sustav koncesija u Republici Hrvatskoj uređen je Zakonom o koncesijama koji je stupio na snagu 2017. godine. Zakon o koncesijama predstavlja krovni propis kojim se na općoj razini uređuju sva osnovna pitanja vezana za koncesije, dok su specifična sektorska pitanja uređuju posebnim, sektorskim propisima.

Člankom 8. Zakona, se utvrđuje da se koncesija može dati u različitim područjima i za različite djelatnosti, a između ostalog i za „komunalne djelatnosti“. U članku 7., kao mogući davatelj koncesije se navodi da davatelj koncesije može biti i nadležno tijelo jedinice lokalne i područne (regionalne) samouprave, u ime jedinice lokalne i područne (regionalne) samouprave.

Nadalje, u čl. 14. određuju se pripremne radnje za davanje koncesije, a što podrazumijeva sve aktivnosti koje se provode radi davanja koncesije, a prethode početku postupka davanja koncesije a odnosi se prije svega na osnivanje stručnog povjerenstva, izradu analizu (studije opravdanosti) davanja koncesije, te izračun procijenjene vrijednosti koncesije.

Temeljem svih navedenih akata, Općinsko vijeće Donji Andrijevci je na svojoj 18. sjednici održanoj 11.10. 2019. godine, donijelo Odluku o određivanju komunalne djelatnosti koja se na području Općine Donji Andrijevci obavlja na temelju ugovora o koncesiji. U članku 2. navedene odluke, navodi se da je obavljanje dimnjačarskih poslova komunalna djelatnost koja se obavlja na temelju ugovora o koncesiji.

Sukladno navedenim propisima, započet je postupak pripreme davanja koncesije za obavljanje dimnjačarske djelatnosti.

* 1. **UTVRĐENJA I ANALIZA POSEBNIH UVJETA KOJE KONCESIONAR I DAVATELJ KONCESIJE MORAJU ISPUNITI**

U sklapanju i izvršavanju ugovora o koncesiji, davatelj koncesije i koncesionar imaju obaveze navedene u nastavku.

Obveze davatelja koncesije su da:

* provodi nadzor nad provedbom date koncesije,
* upozorava koncesionara na uočene nedostatke te može zahtijevati da usluge budu izvršene u skladu sa odredbama ugovora o koncesiji, i to isključivo pismenim putem.

Obveze koncesionara su da kao ovlašteni dimnjačar obavlja obvezne kontrole, čišćenja i mjerenja u određenim rokovima na dimovodnim objektima i uređajima za loženje bez obzira koriste li ih pravne ili fizičke osobe na području Općine Donji Andrijevci, a koje se odnose na:

1. dijelove građevine za provođenje i odvod dima u svim vrstama građevinskih objekata bez obzira na namjenu istih, te bez obzira na vrstu ili sistem istog kao i na vrstu građevinskog materijala,
2. uređaje za loženje svih vrsta i namjena na kruta, tekuća, plinovita i alternativna goriva,
3. otvore ili uređaje za dovod i odvod zraka bez obzira na vrstu građevnog materijala i ventilacije i
4. otvore ili uređaje za dovod zraka za izgaranje koji moraju zadovoljavati potrebe za zrakom za uređaje za loženje klase B koja su ugrađena u stambenom ili poslovnom prostoru.
	1. **RAZLOZI/ UVJETI ZA I POSLJEDICE RASKIDA UGOVORA O KONCESIJI**

Koncesija prestaje:

1. istekom roka na koji je dana,
2. smrću koncesionara, odnosno prestankom pravne osobe kojoj je dana koncesija,
3. pravomoćnošću sudske odluke kojom se ugovor o koncesiji utvrđuje ništetnim ili se poništava,
4. sporazumnim raskidom ugovora o koncesiji,
5. jednostranim raskidom ugovora o koncesiji:
* ako ovlašteni dimnjačar ne plati godišnju naknadu za koncesiju u ugovorenom roku više od dva puta uzastopno ili općenito neuredno plaća naknadu za koncesiju,
* ako se utvrdi da je ovlašteni dimnjačar dao netočne podatke odlučujuće za ocjenu njegove sposobnosti prilikom odabira najpovoljnijeg ponuditelja za davanje koncesije,
* ako ovlašteni dimnjačar ne dostavi zadužnicu u roku utvrđenom ugovorom o koncesiji,
* ako ovlašteni dimnjačar svojom krivnjom ne započne s izvršavanjem ugovora o koncesiji u ugovorenom roku,
* ako ovlašteni dimnjačar propusti ili odbije obaviti dužne radnje utvrđene ugovorom o koncesiji ili obavlja druge radnje u suprotnosti s ugovorom o koncesiji,
* ako je ovlašteni dimnjačar pravomoćnom odlukom kažnjen za kazneno djelo u svezi s obavljanjem dimnjačarskih poslova,
* u drugim slučajevima propisanim Zakonom o koncesijama.

Prije jednostranog raskida ugovora o koncesiji, ovlaštenog dimnjačara će se prethodno pisano upozoriti o namjeri raskida ugovora te mu dati primjeren rok za otklanjanje razloga za raskid ugovora o koncesiji i izjašnjavanje o tim razlozima.

Ako ovlašteni dimnjačar ne otkloni razloge za raskid ugovora o koncesiji u danom roku, općinski načelnik će raskinuti ugovor o koncesiji.

* 1. **PITANJA OSIGURANJA IZVRŠENJA UGOVORA O KONCESIJI**

***Jamstva za provedbu ugovora o koncesiji***

Odabrani najpovoljniji ponuditelj dužan je za osiguranje naplate naknade za koncesiju te naknade štete koja može nastati zbog neispunjenja ugovora o koncesiji, prije zaključivanja, a najkasnije u trenutku sklapanja ugovora, dostaviti zadužnicu na rok od 10 (deset) godina sa stupanjem na snagu od dana potpisa ugovora, u iznosu od 50.000,00kn, koja ostaje kod davatelja koncesije za cijelo vrijeme trajanja ugovora o koncesiji.

* 1. **MINIMALNI UVJETI SPOSOBNOSTI GOSPODARSKOG SUBJEKTA – KONCESIONARA**

Ponudu može podnijeti pravna osoba, odnosno fizička osoba obrtnik ili zajednica ponuditelja.

Zajednica ponuditelja je udruženje više gospodarskih subjekata koje je pravodobno dostavilo zajedničku ponudu.

Pravna ili fizička osoba obrtnik iz stavka 1. ovoga članka mora ispunjavati sljedeće uvjete za dobivanje koncesije:

1. da je registrirana za obavljanje dimnjačarskih poslova,
2. da ima najmanje jednog zaposlenog radnika koji obavlja dimnjačarske poslove sa srednjom stručnom spremom dimnjačarske struke,
3. da nema dospjelog duga s osnove javnih davanja,
4. da nije kažnjavana za kaznena djela određena propisima kojima se uređuje davanje koncesije,
5. da posjeduje najmanje jedno osobno računalo, 1 analizator dimnih plinova za očitanje sastava dimnih plinova te osnovne uređaje, opremu i alat uz detaljan popis i serijske brojeve uređaja za obavljanje dimnjačarskih poslova za svakog zaposlenika, i to:
* mjerač volumnog udjela CO u prostoru u ppm,
* uže s kuglom i četkom (1 kpl),
* udarnu žičanu osovinu (štoser) duljine do 5 m,
* udarnu žičanu osovinu duljine od 8 do 10 m (1 kpl),
* četku od dlake (čimprling), ili odgovarajućeg materijala duljine osovine 1,2 do 1,8 m,
* dimnjačarski partviš,
* garnituru ključeva za vratašca,
* špicu s navojem kao dodatak na udarnu žičanu četku,
* četku s navojem za čišćenje kotlovskih cijevi,
* četku za mehaničko čišćenje kotlova, dimnjaka, termogena, dimovodnih kanala i štednjaka priključenih na sve vrste energenata,
* priručno ogledalo,
* dimne patrone (5 kpl)
* lokator pozicije glave kamere, kamere s videozapisom, L= 30 m' (1 kom)
* endoskop L=950,
* endoskop L=9000 sa videozapisom,
* uređaj za 4Pa-test,
* opremu zaštite na radu (1 kpl),
* uređaje i opremu za mjerenje visine dimnjaka,
* motorno vozilo,
* zaštitnu opremu, te
* osnovnu vatrogasnu opremu,
1. da ima iskustva u obavljanju dimnjačarskih poslova što dokazuje preslikom ugovora o koncesiji za obavljanje dimnjačarskih poslova,
2. da će obavljati dimnjačarske poslove prema cjeniku dimnjačarskih poslova.

U slučaju zajednice ponuditelja, svi članovi zajednice ponuditelja obvezni su pojedinačno dokazati zadovoljenje uvjeta pravne i poslovne sposobnosti.

**7. OBRAZLOŽENJE DA KONCESIJA NEMA OBILJEŽJA JPP-a**

Temeljem čl. 19. st. 9. Zakona o koncesijama, Studija opravdanosti davanja koncesije ili analiza davanja koncesije mora uvijek sadržavati određenje vrste i predmeta koncesije, procijenjenu vrijednost koncesije, predložene minimalne uvjete sposobnosti gospodarskog subjekta, rok na koji se daje koncesija, obrazloženje ima li koncesija značajke javno-privatnog partnerstva, a prema potrebi i sve ostale podatke nužne za izradu dokumentacije za nadmetanje.

Temeljem čl. 16. stavak 12. točka 2 Zakona o koncesijama stručno povjerenstvo mora napraviti analizu koncesije za radove i koncesije za usluge radi utvrđivanja sadržava li koncesija i obilježja javno-privatnog partnerstva u skladu s člankom 26. Zakona.

Temeljem čl. 26. pri procjeni ima li koncesija za radove ili koncesija za usluge i obilježja javno-privatnog partnerstva, stručno povjerenstvo za koncesiju primjenjuje odredbe propisa kojim se uređuje javno-privatno partnerstvo u dijelu kojim se uređuje definicija javno-privatnog partnerstva.

Sukladno čl. 2 Zakona o javno-privatnom partnerstvu („Narodne Novine“ broj 78/12, 152/14 i 114/18)), javno-privatno partnerstvo se definira kao dugoročan ugovorni odnos između javnog i privatnog partnera, predmet kojeg je izgradnja i/ili rekonstrukcija i održavanje javne građevine, u svrhu pružanja javne usluge iz okvira nadležnosti javnog partnera. Bitno je stoga naglasiti da se model JPP-a u RH može primijeniti samo ukoliko je predmet ugovora izgradnja (i/ili rekonstrukcija) javne građevine, koja služi za pružanje javnih usluga od strane javnog partnera. Drugim riječima, ugovori u kojima privatni entitet ima obveze pružanja isključivo javnih usluga (bez elementa izgradnje/rekonstrukcije javne građevine), ili izgradnja objekta s komercijalnim sadržajima, ne mogu biti JPP projekti u smislu Zakona o JPP-u.

Kako se u ovom slučaju nedvojbeno radi isključivo o pružanju javne, komunalne usluge obavljanja dimnjačarske djelatnosti, te ne postoji element izgradnje ili rekonstrukcije javne infrastrukture, predmetna koncesija nema navedena temeljna obilježja i stoga ne može niti biti riječ o koncesiji s obilježjima javno – privatnog partnerstva.

1. **PROCJENA VRIJEDNOSTI KONCESIJE**

Sukladno članku 20. Zakona o koncesijama, Davatelj koncesije procjenjuje vrijednost koncesije kao ukupnu vrijednost predmeta koncesije, izraženu u kunama bez poreza na dodanu vrijednost, uključujući sve predvidive izmjene ugovora o koncesiji i maksimalnu vrijednost izmjena.

Procijenjena vrijednosti koncesije izračunava se kao procijenjeni ukupni prihod, bez poreza na dodanu vrijednost, koji će koncesionar postupajući s pažnjom dobrog gospodarstvenika ostvariti temeljem ugovora o koncesiji za vrijeme trajanja koncesije.

Pri izračunu procijenjene vrijednosti koncesije koriste se tržišne cijene u trenutku izračuna ili eventualna cijena usluge koja će se primijeniti u postupku davanja koncesije ili cijena usluge uređena posebnim zakonom.

U slučaju davanja koncesije za područje Općine Donji Andrijevci ne postoje relevantni prijašnji podaci o tome koliki broj kućanstva – krajnjih korisnika je na godišnjoj razini zatražio uslugu dimnjačarske službe. Shodno navedenom, u određenju budućeg intenziteta korištenja navedene usluge i moguće prosječne cijene koju će ponuditi najpovoljniji ponuditelj, uzeti su u obzir usporedivi podaci za Općine koju u najvećoj mogućoj mjeri odgovaraju karakteristikama Općine Donji Andrijevci s obzirom na broj stanovnika, broj kućanstava i objekata za koje postoji potreba obavljanja dimnjačarskih poslova. Pri tom je također uzeta o obzir činjenica iseljavanja, ne postojanja prakse traženja dimnjačarskih usluga i sl. U tom smislu procijenjena vrijednost koncesije na godišnjoj razini iznosi 35.000,00 kn (bez PDV-a), odnosno 350.000,00 kn za cijelo razdoblje trajanja koncesije.

**OPĆINSKO VIJEĆE**

**OPĆINE DONJI ANDRIJEVCI**